Tugir létust í stórbruna í töskuverksmiðju í Delí Töskuverksmiðjan er í húsnæði á fjórum hæðum í einum elsta hluta borgarinnar og gerðu mikil þrengsli gatna slökkviliðsmönnum erfitt um vik við að komast að brunanum . AFP Að minnsta kosti 43 létust í miklum eldsvoða í töskuverksmiðju í Delí höfuðborg Indlands í nótt . Flestir hinna látnu eru starfsmenn verksmiðjunnar , sem bjuggu fyrir ofan og voru í fastasvefni er eldur kom upp snemma á sunnudagsmorgun , klukkan rúmlega fimm að staðartíma . Talið er að yfir eitt hundrað manns hafi verið sofandi í húsinu þegar eldurinn kom upp og yfir sextíu var bjargað út úr byggingunni . Eldurinn kom upp á neðstu hæð hússins , en breiddist hratt upp á þriðju hæðina , þar sem fólkið var sofandi . Að minnsta kosti 43 létust í brunanum . AFP Töskuverksmiðjan er í húsnæði á fjórum hæðum í einum elsta hluta borgarinnar og gerðu mikil þrengsli gatna slökkviliðsmönnum erfitt um vik við að komast að brunanum . Narendra Modi forsætisráðherra Indlands segir eldsvoðan hræðilegan og hefur sent þeim sem eiga um sárt að binda samúðarkveðjur . Ekki er ljóst hver eldsupptök voru , en það verður rannsakað . Eitt vitni segir , samkvæmt frétt BBC um brunann , að skammhlaup hafi orðið í rafmagni .